text: Sydvestjysk turisme i fremgang
  12 juni 2013 kl. 09.17
  Antallet af turister i Esbjerg, Tønder, Varde og Fanø kommuner er i svag stigning.
  Det fremgår af en opgørelse fra Visit Danmark, der lokalt er organiseret i Destination Sydvestjylland.
  Destination Sydvestjylland havde i 2012 hele 6.154.775 kommercielle overnatninger. Det var en stigning på over 100.000 overnatninger i forhold til året før. I procent er det en svag stigning på 1,8.
  Rasmus Sømod, koordinator i Destination Sydvestjylland, mener, at tallene er udtryk for, at turisterhvervene i Sydvestjylland står stærkt.
  - Sydvestjylland har altid været et populært område. Finanskrisen kunne selvfølgelig mærkes, men vi oplevede ikke samme nedgang i tallene som andre destinationer. Derfor er vi også ekstra glade for og stolte over, at vi endnu engang oplever en pæn stigning i antallet af overnatninger, siger han.
  Rasmus Sømod glæder sig over, at aktiv ferie vinder frem blandt turisterne.
  Destination Sydvestjylland omfatter området fra Ringkøbing Fjord til den dansk-tyske grænse med øerne Rømø, Fanø og Mandø og nationalpark Vadehavet.
  